**8-րդ կրթական հարթակ**

**22-րդ շաբաթ**

**Նախորդ դասի գիտելիքների ստուգում։**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** Անհրաժեշտության դեպքում ուխտի տեքստը նորից մեկնաբանել։
* **Գրականություն -** «Ինչ արած մարդ եմ » Համո Սահյան:
  + Ինչի՞ մասին է բանաստեղծությունները։
  + Ի՞նչ ես նկատում միանգամից այս բանաստեղծությունը կարդալիս։
* **Բառագիտություն**

Վերհիշել հետևյալ բառերի և արտահայտությունների բացատրությունները։

* + - Քարափ – քարաժայռ
    - Լծորդ – նույն լուծը կրող
    - Խոպան – անմշակ հող
    - Թիապարտ – թիակը վարող, այստեղ՝ հարմարվող, ենթարկվող
    - Փոթորիկ – այստեղ՝ հոգեկան խռովք, հուզմունք

Վերհիշել հետևյալ բառերի հոմանիշները

* Ճանաչել – իմանալ
* Անշուք – անզարդ
* Հանդարտ – հագիստ, խաղաղ
* Փոթորիկ – հողմ, մրրիկ
* Ավարտել - վերջացնել

Վերհիշել հետևյալ բառերի հականիշները

* + - Պինդ – փխրուն
    - Անպարտ – պարտված
    - Հավիտենություն – ակնթարթ
    - Հանդարտ - ալեկոծ

* **Ուղղագրություն – և** տառի ուղղագրություն
  + Որո՞նք են **և** բաղաձայի ուղղագրական կանոնները։
  + Որո՞նք են գրության և արտասանության որոշ տարբերությունները։
* **Մշակույթ** – Գառնու հեթանոսական տաճար։ Գառնու Արքունի բաղնիք
  + Որտե՞ղ է գտնվում Գառնու տաճարը։
  + Ու՞մ է նվիրված եղել տաճարը։
  + Ե՞րբ և ու՞մ կողմից է կառուցվել տաճարը։
  + Ինչու՞ է կործանվել և ե՞րբ է վերակառուցվել։
  + Պատմիր Գառնու արքունի բաղնիքի մասին։
  + Ե՞րբ է այն կառուցվել։ Ի՞նչ մասերից է բաղկացած եղել։
  + Ինչո՞վ է հայտնի այդ բաղնիքը։

**ՆՈՐ ԴԱՍ**

**Գրականություն -** «Անկեղծ ասած՝ այս ամենից ես հոգնել եմ» Պարույր Սևակ **Բառագիտություն –** թեմատիկ բառերի բացատրություն, հոմանիշներ, հականիշներ

**Ուղղագրություն –** **Հ** բաղաձայնի ուղղագրությունը

**Մշակույթ –** Արագած Լեռ։

**Գրականություն** - «Անկեղծ ասած՝ այս ամենից ես հօգնել եմ» Պարույր Սևակ

Անկեղծ ասած՝ այս ամենից ես հոգնել եմ,   
Ես, սիրելի՛ս, որ քեզ սիրել և օգնել եմ.   
Ձեռք եմ պարզել, հույս եմ տվել,   
Վատըդ թողած՝ լավըդ թվել,   
Հավատացրել, հավատացել,   
Թե իմ առաջ դուռ ես բացել՝   
Չտեսնըված, չեղած մի դուռ։   
Սակայն ի՞նչ եմ ես ստացել   
Այդ ամենին ի տրիտուր։

Անկեղծ ասած՝ ոչինչ չկա, և ոչ էլ կար։

Անկեղծ ասած՝ դու բնավ էլ ա՛յն չես եղել,   
Ա՛յն չես եղել, ինչ որ ես եմ կարծել երկար։   
Ո՞ւր ես, ասա՛, դու ինձ մղել։   
Ճիշտ ճամփից ես միայն շեղել։   
Սուտ խոստումով կապել ես ինձ,   
Մանկան նման խաբել ես ինձ,   
Ու չես տվել ոչի՜նչ, ոչի՜նչ։   
Իսկ այն, ինչ որ ինձ ես տվել,   
Արժանի չէր ո՛չ քեզ, ո՛չ ինձ։

Անկեղծ ասած՝ քո տվածից ես հոգնել եմ։

Ինքդ գիտես՝ որքան ձգտել ու տքնել եմ,   
Որ դու ... որ դու նման լինես իմ երազին։   
Իսկ դու գիտե՞ս՝ ի՛նչ դուրս եկավ.   
«Տղան հասավ իր մուրազին,  
Դուք էլ հասնեք ձեր մուրազին»։   
Հեքիաթն, այո, միտքըս ընկավ...   
Դու՝ հեքիաթում հրաշք աղջիկ,   
Այնինչ կյանքում՝ ինչ-որ... չղջիկ,   
Որ ոչ թռչուն, ոչ էլ մուկ է...

Անկեղծ ասած՝ զուր էր ամբողջ այս աղմուկը։

Անկեղծ ասած՝ նեղանում ես, թե լրջանում,   
Մե՜կ է հիմա։ Էլ չեմ գցի ինձ սար ու ձոր,   
Անկեղծ կասեմ՝ հեքիաթն ինչով է վերջանում.   
Ցած է ընկնում երեք խնձոր -   
Մեկ՝ ասողին,   
Մեկ՝ լսողին,   
Մեկ էլ... ինձ պես գիշեր ու զօր   
Հիմարաբար սպասողին...

Անկեղծ ասած՝ հեքիաթներից ես հոգնել եմ...

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.**

* Ինչի՞ մասին է բանաստեղծությունները։
* Ի՞նչ ես նկատում միանգամից այս բանաստեղծությունը կարդալիս։ ։
* Բանաստեղծությունը հայրենիքի նկատմամբ կարոտի մասին է։
* Հնարավոր պատասխան՝ առաջին հայացքից նկատվում է հեղինակի կողմից վերացակն արտահայտությունների օգտագործումը։

**Բառագիտություն**–Թեմատիկ բառերի բացատրություն, հոմանիշներ, հականիշներ

* Տրված բառերի նշանակություններն են՝

  + Միտքս ընկավ – հիշեցի
  + Ձեռք պարզել – օգնել
  + Հույս տալ – հուսադրել
  + Ի տրիտուր – որպես վարձատրություն
  + Անկեղծ ասած – շիտակ, ճիշտ ասած
  + Բնավ – բոլորովին, ամենևին
  + Տքնել – անդադար աշխատել
* Նշված բառերի հոմանիշներն են

* + Զուր – իզուր, անիմաստ
  + Հրաշք – անհավանական
  + Ցածր – կարճ, ներքև
  + Մուրազ – իղձ, նպատակ
  + Շեղել - թեքել
* Նշված բառերի հականիշներն են՝

* + Սիրել – ատել
  + Արժանի – անարժան
  + Ստանալ – տալ, ուղարկել
  + Շեղել - ուղղել

**Ուղղագրություն** **– Հ** տառի ուղղագրություն

* **Հ** գրվում է բառի բոլոր դիրքերում, որտեղ արտասանվում է՝ հայ, հայրենիք, հայախոս, հրահրել, ահռելի, նիրհել, օրհնել, ագահ, նախագահ:

* Մի քանի բառերում **ր**-ից հետո **հ**-ն չի արտասանվում կամ թույլ է արտասանվում, բայց գրվում է. աշխարհ (աշխարհական, համաշխարհային), խոնարհ (խոնարհել, խոնարհաբար), խորհուրդ (խորհրդակցել, խորհրդատու), ճանապարհ (ճանապարհաշինություն, ճանապարհային), շնորհ  (շնորհալի, շնորհակալություն, անշնորհք):
* Արհամարհել բառում երկրորդ հ-ն չի արտասանվում, բայց գրվում է, նույն կերպ՝ ընդհանուր բառի հ-ն և Հովհաննես անվան երկրորդ հ-ն չեն  արտասանվում, բայց գրվում են:

***Ուշադրություն***

1. Արմատի կրկնությամբ կազմված մի շարք բառերի մեջ **հ-**ն գրվում է, ինչպես՝ հեղհեղուկ, հայհոյել, հրահրել, հուրհրալ.  
  
2. Արմատի կրկնությամբ կազմված մի շարք բառերում էլ **հ-**ն չի գրվում, ինչպես՝ անհեթեթ, հայթայթել, հեկեկալ, հեղեղ, հեղեղել, հոտոտել, հոպոպ:

3․ Հետևյալ բառերի մեջ **հ** չի լսվում և չի գրվում՝

ապաշխարել, ոչխար, նշխար, խորին, հովար (գլխարկի), ընդամենը,    
ընդարձակ, ընդունակ, ընդունել, ընթանալ, ընթացք  և այլն:

**Հարցեր և առաջադրանքներ**

* Որո՞նք են **Հ**-ի ուղղագրական կանոնները։
* Որո՞նք են գրության և արտասանության որոշ տարբերությունները։

**Մշակույթ – Արագած լեռ**

**Արագած** լեռան մասին գիտեն, կամ գոնե լսել են բոլորը: Այն Հայկական լեռնաշխարհի **չորրորդ** (Մասիսից, Սաբալանից, Ջիլոյից հետո) և Հայաստանի Հանրապետության ամենաբարձր լեռն է: Գագաթն ունի 4 սուր կատարներ, որոնցից ամենաբարձրը Հյուսիսայինն է` 4090,1 մ:

Մի քանի հետաքրքիր փաստեր Արագած լեռան մասին:

* Լեռան լանջերից բխում են հարյուրավոր սառնորակ աղբյուրներ, որոնցից գոյանում են Քասաղ, Գեղարոտ, Ամբերդ, Մանթաշ, Գեղաձոր, Ծաղկահովիտ և այլ գետակներ: Կան տուֆի, պեմզայի, պեռլիտի պաշարներ:
* Արագածի լանջերին պահպանվել են ոռոգման հնագույն ցանցի հետքեր, ակունքներին կանգնեցված և ջրի պաշտամունքը խորհրդանշող «վիշապ» կոչվող կոթողներ, միջնադարյան ճարտարապետության ուշագրավ կառույցներ (Ամբերդ, Բյուրական և այլն):
* Իրենց ստեղծագործություններում Արագածը գովերգել են հայ պատմիչները, նկարիչները, բանաստեղծները, երաժիշտները (Ղ. Ալիշան, Կոմիտաս, Հ. Թումանյան, Ե. Չարենց, Մ. Սարյան, Ավ. Իսահակյան և այլն):

Արագած լեռան հետ կապված կան բազմաթիվ ավանդազրույցներ, բանաստեղծություններ ձոնված այս լեռանը: ծանոթանանք դրանցից մի քանիսին:

* Արագածի անվանումը, ըստ ավանդության, ծագել է **Արա** աստծո անունից ու **Արագած** բառը վերծանվում է այսպես` **Արա + գահ = Արայի գահ**: Արագածի անվան ծագումը կապում են նաև Հայկի որդի Արամանյակի հետ:
* Ժամանակին **Մասիսն ու Արագածը** շատ սիրով քույրեր են լինում։ Մի օր, ինչպես է պատահում, նրանք կռվում են․ մեկն ասում է՝ «ես եմ լավը և քեզանից էլ բարձր», մյուսը թե՝ «ես քեզանից և լավն եմ, և ավելի մեծ ու բարձր»։ Այդ միջոցին վրա է հասնում Մարութա լեռը և փորձում է հաշտեցնել քույրերին, բայց չի կարողանում։ Նա թողնում հեռանում է և անիծում է։ Չարագուշակ էր նրա անեծքը. «Թող Մասիսն ու Արագածն այնպես բաժանվեն միմյանցից, որ էլ երբեք չհանդիպեն»։ Իր հերթին Մասիսն Արագածին անիծում է, որ երբեք վիշտը դուրս չգա նրա սրտից, և արցունքը չպակասի աչքերից։ Արագածն էլ Մասիսին է անիծում, որ վշտից չորանա, աշխարհի երեսին մարդ չբարձրանա նրա կատարը, վրան մատաղ չմորթվի։ Այդպես էլ լինում է։ Արագածի գագաթին արցունքից լիճ է գոյանում, փեշերից հազարավոր աղբյուրներ են բխում։ Իսկ Մասիսը ցամաքում է, չորանում, ոչ ոք չի բարձրանում նրա գագաթը, ոչ էլ մատաղ է մորթվում այնտեղ:
* Ասորեստանի թագուհի **Շամիրամը** սիրահարվել էր հայոց վայելչակազմ արքային՝ **Արային**: Բայց Արան գերադասեց չդավաճանել իր կնոջը՝ **Նվարդին**, և մերժեց Շամիրամի սերը: Արայից մերժված Շամիրամը որոշեց ուժով տիրանալ Արային և պատերազմ սկսեց նրա դեմ: Հրամայելով իր զինվորներին՝ կենդանի գերի վերցնեն Արային: Կռվի ժամանակ երբ հայոց արքան ընկավ Շամիրամի դեմ մղած մարտում, հայերն իրար անցան: Բանն այն է, որ արքայի՝ սոսու փայտից պատրաստված ու ադամանդներով, սուտակով ու շափյուղայով զարդարված գահը հարկավոր էր թշնամու աչքից հեռու պահել: Թե որտեղ պիտի պահեին, չգիտեին: Մտմտացին, խորհեցին և որոշեցին գահը տանել հեռու՝ Մասիսի դիմաց գտնվող քառագագաթ լեռան բարձունքները: Իմանալով այդ մասին՝ Շամիրամի զորականները, կորցրած քուն ու դադար, ոտնատակ տվին լեռան խոտերով ու ծաղիկներով պատված լանջերը, սակայն գահը գտնել չկարողացան: Ժամանակներ անցան, բայց հայերը չմոռացան ոչ Արային, ոչ ել նրա գահը: Նայելով լեռանը՝ մրմնջում էին՝ Արայի գահ, Արայի գահ, Արագահ: Այստեղից էլ առաջացավ լեռան Արագած անունը:
* Ժողովուրդական մի հիասքանչ ավանդազրույց էլ է պատմում , որ մթնշաղին, երբ վերջալույսի ցոլքերն սկսում են մարել, լեռան վրա, նրա չորս գագաթների միջև, կանթեղանման մի երկար ցոլք է կախվում՝ հայոց հույսի, հայ մարդու երազանքների խորհրդանիշը, ինչի մասին շատ պատկերավոր գրել է Հովհաննես Թումանյանն իր «Լուսավորչի կանթեղը» բանաստեղծության մեջ:

**Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.**

* + Որքա՞ն է Արագածի գագաթի բարձրությունը։
  + Ի՞նչ հետաքրքիր փաստեր գիտես Արագածի մասին։
  + Ի՞նչ ավանդազրույցներ գիտես Արագածի մասին։

**Առաջադրանքներ**

* **Բաց թողնված տառերը լրացրու՛:**

Մար-ուն իր ամբող- կյանքում ուղեկցում է ձայնը: Մար-ը բացար-ակ լռության պայմա--երում վատ է զգում նրան պատում է  վախի ու անհարմարության զգացում: Բացար-ակ լռությունը խանգարում է մարդու ն-արդային համակարգն այնպես, ինչպես և անվեր- աղմուկը:  Կան բնական ա-մուկներ էլ, ինչպես թ-չունների դայլայլը, աղ-յուրների կարկաչյունը, ծովի ալիքները, հաճելի են մարդկանց համար, բարերար են ներգործում նրանց ն-արդային համակար-ի վրա: Տ-աճ ա-մուկը քայքայում է մար-ու առող-ությունը: Ա-մուկի հետ են կապվում լսողության կորուստը, ն-արդահոգեկան հիվանդու--ունների աճը, ֆիզիկական և մտավոր ըն-ունակությունների նվազումը:

* Որտեղ անհրաժեշտ է, **ը** գրի՛ր:

-նդմիջում, -նտրել, ակ-նթարթ, սրը-նթաց, օր-ստօրե, ան-նդունելի, հյուր-նկալ, ան-նդհատ։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Լսել և կարդալ ներկայացված նյութը և վերարտադրել սեփական խոսքերով և պատասխանել նյութին վերաբերվող հարցերին
* բացատրել հանձնարարված բառերը
* մասնակցել խմբային աշխատանքին: